Diari Oficial de la Generalitat Valenciana


Sumari del DOGV 6762, del 26-04-2012 (2012/3989)

ORDE 9/2012, de 20 d'abril, de la Conselleria d'Economia, Indústria i Comerç, per la qual es regulen les ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2012.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6762

Data del DOGV
:   26-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3989


Data del document
:   20-04-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 9/2012, de 20 d'abril, de la Conselleria d'Economia, Indústria i Comerç, per la qual es regulen les ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2012. [2012/3989]  
L'actual conjuntura econòmica aconsella a les administracions públiques incrementar els esforços per a plantejar mesures coordinades per a oferir una resposta global, concentrar els seus objectius en el creixement i l'ocupació, i tindre com a referències permanents la cohesió social i el desenrotllament sostenible, en línia amb l'Estratègia de Lisboa i el Pla de Recuperació de l'Economia adoptat per la Comissió al novembre de 2008.  
L'economia valenciana, en sintonia amb l'espanyola i l'europea, participa tant en les conseqüències de la crisi com en les mesures per a atallar-la amb avantatge. Per això, i complementant les ajudes posades en marxa pel Consell, la Conselleria d'Economia, Indústria i Comerç, conscient del paper protagonista que han d'exercir les entitats locals en l'ordenació comercial del seu territori i, per tant, en la gestió d'actuacions que dinamitzen l'economia i el conjunt del teixit empresarial valencià, ha considerat necessari establir una convocatòria d'ajudes específiques per als ens locals que, en la mateixa línia que anys anteriors, pretén, d'una banda, estimular l'economia i l'ocupació i, d'una altra, consolidar el comerç local i les àrees urbanes, al mateix temps que es reforcen les condicions urbanes i les xarxes de cooperació i informació per al millor desenrotllament del teixit comercial valencià. D'ací, l'especial importància d'incidir en l'adopció de mesures que faciliten l'accessibilitat i promoguen la sostenibilitat social i mediambiental en el marc d'una economia equilibrada i responsable.  
Així mateix, i de conformitat amb el que establix el capítol IV de Llei de la Generalitat 3/2011, de 23 de març, de Comerç de la Comunitat Valenciana, esta orde establix un marc de suport a les accions que tenen per objectiu la dinamització de l'activitat comercial de la Comunitat Valenciana, impulsar la modernització de les estructures comercials, la incorporació de noves tecnologies, la creació d'entorns urbans atractius i adequats, la formació dels agents del sector i la promoció dels productes i de les empreses comercials, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana en general i d'eixos municipis en particular unes empreses comercials capaces de satisfer eficientment les seues demandes.  
  
Finalment, i d'acord amb el que establix l'apartat 4 de l'article 7 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes previstes en la present orde no són incompatibles amb el mercat comú, i, per tant, no estan subjectes a la notificació prevista en l'article 108 del Tractat de Funcionament de la Unió Europea, en no disposar dels requisits de l'article 107 del mateix Tractat, ja que no suposen un benefici per a empreses. Les ajudes van dirigides al finançament d'activitats d'interés públic realitzades per entitats locals, que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats, que puguen falsejar la competència en els intercanvis comercials entre els estats membres.  
  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública de la Generalitat Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte i accions susceptibles de suport  
1. L'objecte de la present orde és establir les bases reguladores i realitzar la convocatòria de concessió d'ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2012.  
2. Les accions objecte de suport són les establides en esta orde per a cada tipus d'ajuda, i se subjectaran al que establixen els apartats següents:  
a) L'execució de les accions podrà iniciar-se des de l'1 de gener de 2012, excepte quan es tracte ajudes per a inversions previstes en el capítol I del títol II, i, en este cas, no podran iniciar-se amb anterioritat a la presentació de la sol·licitud.  
b) Les ajudes previstes en esta orde podran aconseguir una intensitat de fins al 100% del pressupost elegible, amb els límits per expedient que puguen establir-se per a cada tipus d'ajuda.  
c) Serà subvencionable l'IVA satisfet per l'adquisició de béns o servicis, que forme part del cost de l'acció objecte de suport, sempre que no siga susceptible de recuperació o compensació.  
d) Es podrà subcontractar l'activitat objecte de la subvenció fins al 100% d'esta. En tot cas, haurà de complir-se la normativa que se li aplique en matèria de contractació pública.  
e) Les ajudes podran ser compatibles amb altres per a la mateixa finalitat sempre que la quantia de totes estes no supere el cost de l'activitat subvencionada.  
f) En cap cas seran subvencionables les inversions en obra civil.  
  
  
Article 2. Beneficiaris  
1. Podran ser beneficiaris de les ajudes regulades en la present orde, les entitats locals de la Comunitat Valenciana.  
2. Els beneficiaris no podran estar sotmesos en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
  
Article 3. Sol·licituds i terminis  
1. Haurà de presentar-se una sol·licitud amb el seu annex corresponent, en imprés normalitzat, per cada una de les ajudes sol·licitades. Estos documents es podran obtindre en la pàgina web de la Generalitat () a partir de la publicació d'esta convocatòria.  
2. Les sol·licituds es presentaran en els corresponents Servicis Territorials de Comerç i Consum, o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà realitzar la presentació telemàtica de les sol·licituds i per a això s'accedirà al Catàleg de Servicis Públics Interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), els dos emesos per l'Autoritat de Certificació de la Comunitat Valenciana. Si es presenta un certificat digital de persona física i actua en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per via telemàtica.  
  
Si alguns dels documents a aportar junt amb la sol·licitud no poden ser presentats de forma telemàtica, es realitzarà l'entrega d'estos per registre d'entrada, en el termini més breu possible dins de l'establit en l'apartat 5 d'este article.  
3. A les sol·licituds s'hauran d'adjuntar, a més de la documentació que per a cada una de les ajudes s'establix concretament en l'articulat d'esta orde, els documents que a continuació s'indiquen:  
  
a) Memòria firmada, descriptiva de l'actuació per a la qual se sol·licita l'ajuda i els pressupostos detallats per partides. La memòria haurà de preveure tots aquells aspectes que, per a cada tipus d'ajuda, hagen d'especificar-se d'acord amb el que disposen els articles d'esta orde.  
  
b) Autorització expressa a la Conselleria d'Economia, Indústria i Comerç perquè esta comprove les dades d'identitat del representant legal del sol·licitant o persona en qui delegue, de conformitat amb la legislació de règim local i d'acord amb el que establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant si de la comprovació efectuada resultara alguna discordança amb les dades facilitats pel propi interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat. Les entitats locals hauran d'aportar així mateix, documentació acreditativa i identificativa de les mateixes i del nomenament del representant legal o poder de representació de la persona en qui es delegue. En el cas que esta haguera sigut aportada anteriorment i no haguera patit cap variació, bastarà el certificat del secretari de l'entitat acreditatiu de què no s'ha produït cap canvi en la documentació identificativa de l'entitat i de la vigència del nomenament de l'alcalde president o de qui tinga la representació en data presentació de la sol·licitud.   
  
c) Certificat o còpia de l'acte/acord de l'òrgan competent en què s'expresse la voluntat de sol·licitar la subvenció.   
d) Certificació del secretari o interventor de l'entitat sol·licitant sobre el caràcter no compensable o no recuperable de l'IVA suportat en l'actuació per a la que se sol·licita subvenció.  
e) Dades de domiciliació bancària: si el compte bancari no ha sigut utilitzada en les relacions amb esta Conselleria, s'aportarà model de domiciliació bancària degudament emplenat i en qualsevol altre cas, s'indicarà el número del compte anteriorment utilitzada i donada d'alta a estos efectes.  
f) Declaració responsable de no haver rebut ni sol·licitat altres subvencions o ajudes per a la mateixa finalitat o, si és el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida i normativa en què s'empara.  
g) Declaració responsable que acredite que el sol·licitant no esta incurs en les prohibicions per a obtindre la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix amb els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins la finalització del procediment.   
h) En el cas d'ajudes a la inversió, programa d'actuació que garantisca l'execució en el present exercici.  
i) Si és el cas, documentació acreditativa de les circumstàncies rellevants per a la valoració de l'expedient.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desistix de la seua petició.   
5. El termini de presentació de sol·licituds serà de vint dies hàbils a partir de l'endemà al de la publicació de la present orde en el Diari Oficial de la Comunitat Valenciana.  
  
Article 4. Tramitació i resolució del procediment  
1. La Direcció General de Comerç i Consum, òrgan instructor del procediment, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Examinades les sol·licituds, aquelles que complisquen i acrediten els requisits d'esta orde seran avaluades per una Comissió Qualificadora (formada pel subdirector general de Comerç i Consum, els caps dels servicis territorials de Comerç i Consum d'Alacant, Castelló i València i el cap del servici de Promoció del Comerç i Artesania), que elaborarà les corresponents propostes de concessió de les ajudes i determinació de les seues quanties.  
El règim jurídic de la Comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 5. Resolució de concessió d'ajudes  
El procediment de concessió de les subvencions es tramitarà en règim de concurrència competitiva, que es realitzarà per mitjà de comparació de les sol·licituds presentades, amb l'objectiu d'establir una prelació entre les mateixes, d'acord amb els criteris de valoració que s'establisquen per a cada ajuda en la present orde. No obstant això, no serà necessari fixar un orde de prelació entre les sol·licituds presentades que reunisquen els requisits establits en el cas que el crèdit consignat en la convocatòria fora suficient, atenent al nombre de sol·licituds una vegada finalitzat el termini de presentació.  
1. En cas d'empat, tindrà preferència en l'adjudicació l'entitat que haja obtingut major puntuació en el primer dels criteris de valoració previstos en esta orde per a l'ajuda corresponent; de continuar l'empat, es resoldrà per la major puntuació obtinguda en els criteris successius.  
  
2. El termini màxim per a resoldre les sol·licituds que es formulen per a la concessió de les ajudes que puguen establir-se serà de tres mesos comptats des de la data de la finalització del termini de presentació de sol·licituds.  
3. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es realitzaran utilitzant mitjans electrònics sempre que la sol·licitud de subvenció s'haja presentat telemàticament o en el cas que l'interessat haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic omplida en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (), on podrà accedir a les notificacions efectuades, i s'acusarà recepció de la lectura d'estes.  
  
5. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
6. Les resolucions a què es referixen els paràgrafs anteriors posen fi a la via administrativa i contra les quals es podrà interposar recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
  
Article 6. Resolució d'incidències  
1. La Direcció General de Comerç i Consum, per delegació del conseller d'Economia, Indústria i Comerç, resoldrà les incidències que es produïsquen després de la dita concessió. Es delega també expressament en el titular del dit òrgan la correcció, si és el cas, dels errors que puguen produir-se en la concessió de les ajudes.  
2. Les modificacions que tinguen lloc com a conseqüència de la resolució d'incidències no podran suposar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
  
Article 7. Control de les accions  
1. La Direcció General de Comerç i Consum realitzarà el control i el seguiment de les accions a través de les comprovacions que considere necessàries.  
2. La Direcció General de Comerç i Consum en els supòsits en què ho estime procedent podrà designar personal tècnic perquè col·labore en l'execució o la direcció tècnica de les accions. Així mateix, el beneficiari estarà obligat, quan així ho determine la corresponent resolució de concessió de l'ajuda, a informar d'eixe centre directiu qualsevol circumstància rellevant per a l'execució del projecte.  
  
Article 8. Liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb el pressupost aprovat i en els termes fixats per a la concessió de l'ajuda, i també és admissible la realització de pagaments parcials, d'acord amb el que establix les mencionades resolucions de concessió.  
2. Als efectes del que establix el punt anterior, els beneficiaris, en el termini d'un mes des de l'execució del projecte en la seua totalitat o de les fases previstes, i, en tot cas, fins al 10 de novembre de 2012, llevat que per circumstàncies concurrents es determine un termini distint en la resolució de concessió de l'ajuda, hauran de justificar el compliment de les condicions imposades i la consecució dels objectius previstos en l'acte de concessió, per mitjà de la presentació dels documents següents:  
a) Certificat expedit per l'interventor o el secretari de la corporació, que incloga una relació detallada de les actuacions realitzades, objecte de suport per la subvenció, amb indicació de cada un dels gastos incorreguts (amb identificació del creditor i del document, el seu import, la data d'emissió i la data de pagament a càrrec del pressupost municipal), així com una declaració acreditativa de la realització de l'activitat i compliment de les condicions i la finalitat de la subvenció.  
b) Una mostra de qualsevol material gràfic que s'edite o l'article de promoció que es distribuïsca en la realització de les activitats subvencionades, així com una mostra gràfica de la instal·lació de tanques o cartells, en cas d'ajudes a la inversió.  
c) En les subvencions a estudis i projectes d'actuació es presentarà una còpia d'este.  
d) Certificat expedit pel secretari o l'interventor de la corporació, acreditatiu de l'import, la procedència i l'aplicació dels fons propis i d'altres ajudes o ingressos amb què, a més de la subvenció, hagen sigut finançades les actuacions.  
  
Article 9. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
  
c) Sotmetre's a la legislació vigent en matèria de contractació en el sector públic.  
d) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
e) El sotmetiment a actuacions de control financer que corresponen a la Intervenció General de la Generalitat, i, si és el cas, dels òrgans competents dels distints fons europeus, en relació amb les ajudes concedides.  
f) En el cas d'ajudes a la inversió, el beneficiari haurà de destinar esta al fi per al qual es concedix la subvenció durant un període de cinc anys, en els termes que preveu l'article 31 de la Llei 38/2003, de 17 de novembre, General de Subvencions.  
g) Fer constar de manera explícita, en la difusió de les accions subvencionades, el suport de la Conselleria d'Economia, Indústria i Comerç i, si és el cas, del corresponent organisme europeu.  
h) Comunicar, en qualsevol moment de la vigència de l'expedient, i, en tot cas, junt amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
  
Article 10. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i els terminis establits en la resolució, l'execució inadequada de part de l'acció, l'execució parcial o per menor import del gasto aprovat, la insuficient justificació de part del gasto i inversions presentades en la memòria inicial o la concessió d'altres ajudes públiques o privades, després de la presentació de la sol·licitud, si en el seu conjunt excedixen dels límits establits podrà donar lloc a la minoració de la subvenció concedida.  
2. L'incompliment pel beneficiari de qualssevol dels requisits, les condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no execució o la falta de justificació de la realització d'esta en els terminis establits a l'efecte, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
  
  
Article 11. Càlcul de la subvenció  
La subvenció per a les accions previstes en la present orde es calcularà per mitjà de l'aplicació del percentatge que corresponga en aplicació del règim de concurrència competitiva, s'arredonirà a l'últim euro sencer, dins dels límits establits en els títols i capítols corresponents.  
  
  
TÍTOL II  
Potenciació de centralitats comercials urbanes  
  
CAPÍTOL I  
Accions en equipaments comercials municipals  
  
Secció primera  
Disposicions comunes  
  
Article 12. Condicions específiques de les accions  
1. No seran presos en consideració, als efectes del càlcul de la inversió objecte de suport, en cap dels conceptes reflectits en este capítol, els gastos de reparació, o substitució llevat que estos siguen conseqüència de la realització d'altres inversions considerades objecte de suports. Així mateix, no seran objecte de suports les inversions en modernització o creació d'infraestructures que no tinguen repercussió en l'activitat comercial.  
2. El finançament no podrà superar, si és el cas, l'import real d'execució de la inversió, fins al límit màxim derivat del pressupost d'adjudicació incrementat amb l'import de l'impost sobre el valor afegit.  
  
3. En tot cas, les actuacions es realitzaran per mitjà de projectes complets, és a dir, que encara que ampliable i millorable en el futur, siga ja totalment suficient per a la seua aplicació, funcionament o ús.  
  
Article 13. Criteris d'avaluació  
Per a la concessió de les subvencions es tindrà en compte els criteris objectius següents, que serviran de base per a adoptar la resolució:  
  
1. En funció del destí de l'actuació:  
Actuacions previstes en l'article 15.1: 25 punts.  
Actuacions previstes en els articles 15.2 i 16.1: 17 punts.  
Actuacions previstes en l'article: 16.2: 14 punts.  
Actuacions previstes en l'article 15.3: 12 punts.  
2. Percentatge d'activitat comercial, respecte al total d'activitats econòmiques, en l'entorn o el recinte en què es pretén actuar: fins a 10 punts.  
3. Trajectòria del sol·licitant en convocatòries anteriors: fins a 10 punts.  
Als efectes d'este article s'entendrà per activitat econòmica qualsevol de les establides almenys en planta baixa (excepte les ubicades en mercats i galeries comercials) i amb ànim de lucre, i per activitat comercial les compreses en la secció G de la Classificació Nacional d'Activitats Econòmiques 2009, excloses les de reparació, manteniment i intermediació, segons el Reial Decret 475/2007, de 13 d'abril, pel qual s'aprova la Classificació Nacional d'Activitats Econòmiques 2009.  
  
  
Article 14. Documentació complementària  
A més de la documentació general, mencionada en el títol I de la present orde, la sol·licitud haurà d'acompanyar-se del següent:  
- Pressupostos externs, projecte tècnic i informe de supervisió municipal o, si encara no es disposa d'este, memòria valorada amb mesuraments desglossats per partides i amb preus unitaris, acompanyada dels plans suficients per a definir la proposta.  
- Documentació que acredite la disponibilitat del sòl o local si es pretén la materialització d'inversions.  
- Document gràfic sobre l'estat actual, si es pretén la materialització d'inversions.  
- Relació d'activitats econòmiques, titulars i situació, que estan ubicades a l'entorn/recinte en què es planteja actuar.  
- Informe tècnic o certificat que acredite el compliment, en el present o amb les inversions plantejades, de la normativa vigent en matèria higiènic sanitària, si es pretén suport per a inversions en equipaments en què es realitza activitat comercial alimentària.  
- Informe tècnic o certificat, que acredite un nivell d'accessibilitat adequat, si es pretén la materialització d'inversions.  
- Pla, proposta d'actuació, estudi previ o metodologia prevista, en aquelles ajudes que ho requerisquen, que, en tot cas, haurà de ser realitzat per empreses o institucions externes a l'entitat sol·licitant.  
- Documentació que acredite que el mercat disposa del segell Mercat Excel·lent.  
  
Secció segona  
Actuacions en mercats municipals i el seu entorn  
  
Article 15. Accions objecte de suport, quantia i condicions de les ajudes  
Les ajudes consistiran en la concessió de subvencions a la realització de les accions següents, amb els límits que es reflectixen:  
1. Realització de les següents actuacions a aplicar en els mercats detallistes municipals de la Comunitat Valenciana, reconeguts amb el segell Mercat Excel·lent.  
a) La realització d'inversions en equipament i instal·lacions o en qualsevol altre bé moble. Límit de l'ajuda: 75.000,00 euros.  
b) Gastos corrents en matèria de personal, consumibles, material informatiu i promocional, jornades informatives i de sensibilització, contractació de servicis externs, elaboració d'auditories i seguiment d'estes i manteniment de sistemes informàtics específics. Límit de l'ajuda 30.000,00 euros.  
2. Fins a 10.000,00 euros per a la redacció d'un estudi que, després de l'anàlisi prèvia de la situació de partida i l'estudi de necessitats actuals i futures, determine les inversions i les accions a desenrotllar per a aconseguir un funcionament viable, sense noves inversions, a mitjà termini. El dit projecte almenys haurà de determinar:  
- Diagnòstic suficient del balanç de partida entre oferta i demanda.  
  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament en el seu conjunt en relació amb el seu entorn.  
- Proposta de manual d'imatge de l'equipament que afecte, almenys, totes les zones comunes.  
- Proposta raonada i concreta sobre els punts següents:  
- Punts de venda a mantindre, combinació òptima de botigues i distribució d'estes després de la inversió en l'equipament, i es considera en la reorganització de l'espai la concentració de l'oferta i la creació de nous servicis.  
- Instruments legals que regulen el seu funcionament d'acord amb les inversions a realitzar, així com l'ús i el manteniment posterior, amb definició del sistema de gestió que s'ha de seguir amb la participació dels comerciants.  
- Accions complementàries a desenrotllar per a assegurar la viabilitat de la inversió: formació, promoció comercial, implantació de nous servicis, etc.  
- Inversions a realitzar quant a equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades ho seran considerant l'activitat econòmica a desenrotllar en els mencionats equipaments comercials i el seu manteniment futur.  
  
Si a més inclou l'estudi de consum energètic de les instal·lacions del mercat, de manera que amb les inversions que es plantegen se satisfacen els nivells de confort adequats per a l'activitat comercial que es desenrotlla en el mercat, la subvenció podrà arribar al límit de 15.000,00 euros i, en el cas de tractar únicament este punt, la subvenció serà de fins a 5.000,00 euros.  
3. Fins a 50.000,00 euros per a la realització d'inversions destinades a eliminar els contenidors de residus del mercat, ubicats a l'exterior d'este, per altres sistemes amb un menor impacte ambiental alliberant espai públic.  
  
Secció tercera  
Propostes d'actuació en infraestructures de venda no sedentària  
  
Article 16. Accions i quanties susceptibles de suport  
Per a l'adequació de les infraestructures específiques per a l'exercici de la venda no sedentària, es fixen els suports següents:  
1. Fins a 5.000,00 euros per a la definició d'un estudi que especifique les inversions a realitzar en mercats de venda no sedentària que es realitzen de forma periòdica (almenys setmanal) en els centres urbans.  
  
El projecte haurà de preveure, almenys, els aspectes següents:  
- Grandària i composició de l'oferta.  
- Ubicació i distribució d'esta.  
- Definició dels llocs i de les característiques a complir per l'espai on s'ubique.  
- Determinació de les inversions necessàries per al desenrotllament harmònic i ordenat de l'activitat comercial.  
- Definició de les inversions complementàries com a instal·lació elèctrica, lavabos i altres aspectes vinculats a l'activitat.  
- L'activitat exercida en estos mercats no podrà estar vinculada a activitats sectorials, períodes festius o celebracions específiques.  
  
2. Fins a 30.000,00 euros, per a les inversions en mobiliari urbà, instal·lacions o equipament vinculats directament a l'activitat comercial, a realitzar com a conseqüència d'un estudi prèviament realitzat que complisca els requisits fixats en l'apartat anterior (que haurà d'aportar-se en cas de no estar en poder de la Conselleria).  
  
CAPÍTOL II  
Promoció de fires comercials de la Comunitat Valenciana  
  
Article 17. Requisits del beneficiari  
Podran acollir-se a les ajudes contingudes en este capítol, les entitats locals que organitzen fires comercials locals i comarcals sempre que complisquen els requisits establits en l'article 7 del Decret 40/1998, de 31 de març, del Govern Valencià, sobre Fires Comercials de la Comunitat Valenciana.  
  
Article 18. Accions i quanties susceptibles de suport  
1. Les ajudes es destinaran a atendre els gastos derivats de les següents accions de promoció del certamen o manifestació firal, amb un límit de 12.000,00 euros, i sempre que el pressupost mínim elegible supere els 6.000,00 euros:  
a) Lloguer i, si és el cas, muntatge i desmuntatge de les instal·lacions fixes o mòbils necessàries per a la realització del certamen o manifestació firal.  
b) Publicitat en mitjans de comunicació (premsa, ràdio, televisió, Internet i suports publicitaris fixos i mòbils).  
c) Disseny, producció i edició de cartells, catàlegs, fullets, revistes i logotips de la fira.  
d) Retolació, senyalització i contractació de servicis de megafonia.  
  
e) Servicis de vigilància, seguretat i neteja.  
2. Podran presentar-se per cada entitat un màxim d'una sol·licitud per a la realització d'estes activitats. En el cas que el nombre de sol·licituds presentades per alguna d'estes fóra superior, únicament s'avaluarà la presentada en primer lloc, i es procedirà sense més tràmit a l'arxivament de les sol·licituds restants.  
3. Quan la mateixa manifestació firal tinga més d'una edició dins del mateix any natural, només podrà subvencionar-se una de les seues edicions, preferentment la que se celebre en primer lloc.  
4. S'exclouen com a gastos objecte de suport els derivats de la creació i desenrotllament de pàgines web i qualssevol altres conceptuats com a inversió.  
Així mateix, no es considerarà gasto subvencionable la imputació de costos de personal propi que, amb motiu de l'organització del certamen o manifestació firal, haja assumit l'entitat organitzadora.  
5. No serà considerada activitat subvencionable, als efectes de les ajudes regulades en este capítol, qualsevol manifestació que sota la denominació de fira, empare activitats populars, socials, mostres d'estocs, d'oportunitats, així com mercats medievals i qualsevol altra activitat que segons el criteri de la Comissió Qualificadora no contribuïsca a la dinamització comercial de la localitat o la seua comarca. No seran susceptibles de suport, així mateix, les fires que acollisquen mostres de caràcter agrícola o ramader, immobiliari, turístic, agroalimentari o gastronòmic.  
  
Article 19. Criteris d'avaluació  
Per a la concessió de les ajudes sol·licitades es valoraran els criteris que s'indiquen a continuació:   
1. L'evolució de la manifestació firal que haurà de ser justificada i desenrotllada degudament en la memòria: de 0 a 20 punts.  
2. Trajectòria i actuació del sol·licitant en convocatòries anteriors: de 0 a 20 punts.  
3. Incidència territorial de l'exposició o manifestació firal: de 0 a 20 punts.  
4. Incidència de l'exposició o manifestació firal sobre la indústria o el comerç: de 0 a 20 punts.  
5. Nombre i proximitat geogràfica dels expositors: de 0 a 20 punts.  
  
  
Article 20. Documentació complementària  
A més de la documentació general citada en el títol I d'esta orde, haurà d'adjuntar a la sol·licitud una declaració responsable descriptiva de l'última manifestació firal organitzada per l'entitat sol·licitant.  
  
  
CAPÍTOL III  
Agències per al Foment de la Innovació Comercial. AFIC  
  
Article 21. Beneficiaris de les ajudes  
Podran ser beneficiaris de les ajudes regulades en el present capítol les entitats locals de la Comunitat Valenciana integrades en la xarxa d'Agències per al Foment de la Innovació Comercial (AFIC), sempre que complisquen els requisits quant a acreditació o adhesió de l'agència que per a cada modalitat d'ajuda s'establix.  
Les AFIC acreditades podran optar a les ajudes previstes en els articles 23 i 24 i les AFIC adherides a les previstes en l'article 26.  
  
Article 22. Agències acreditades  
Es consideraran agències acreditades als efectes de la present orde, aquelles que, a data del tancament de presentació de sol·licituds de la present convocatòria, tinguen en vigor l'acreditació per la Generalitat en el marc del Decret 233/2009, de 18 de desembre, del Consell, pel qual es regula la incorporació i l'acreditació de les Agències per al Foment de la Innovació Comercial.  
  
Article 23. Accions i quanties objecte de suport per a gastos corrents  
Seran objecte de suports les actuacions que s'indiquen a continuació generades per l'AFIC acreditada l'objecte de la qual siga el foment de la innovació, la utilització de les noves tecnologies, la qualitat i excel·lència en el servici i la prestació de servicis d'assistència tècnica al comerç:  
a) Manteniment de l'estructura administrativa.  
b) Implantació i actualització de la marca AFIC.  
c) Coordinació i realització d'actuacions de promoció de les àrees comercials urbanes.  
d) Actualització i manteniment de programes i ferramentes telemàtiques de gestió.  
e) Gastos generats pel personal tècnic AFIC relacionats amb l'assistència a accions tècniques i formatives d'interés per al sector comercial.  
f) La realització de sessions de treball i jornades informatives generades com a xarxa AFIC, així com els gastos de transport, allotjament i manutenció que en ocasió de les sessions i reunions s'originen per als assistents.  
g) Benchmarking en bones pràctiques: destinat a activitats que generen desplaçaments del personal tècnic AFIC que donen a conéixer bones pràctiques comercials que estiguen implantades, amb èxit contrastat, en altres ciutats o països.  
El total de subvencions pels conceptes d'este article tindrà un límit màxim de 24.000,00 euros, i es fixa el límit màxim de subvenció per al concepte a) en 12.000,00 euros.  
Per a la realització de les actuacions previstes en els punts b) i c) s'haurà de respectar, en tot cas, el contingut del manual d'identitat corporativa de la xarxa AFIC.  
  
Article 24. Accions i quanties objecte de suport per a la realització i l'actualització de plans d'acció comercial  
1. Podran concedir-se ajudes a les entitats locals que disposen d'AFIC acreditades per a la realització i, si és el cas, actualització de plans d'acció comercial que tinguen com a àmbit el sector comercial del municipi o dels municipis de l'àmbit d'influència de l'agència i com a objecte l'anàlisi, el diagnòstic i la determinació d'inversions a desenrotllar en actuacions territorials d'inspiració comercial, podran concedir-se ajudes que no podran superar un import màxim de 65.000,00 euros.  
  
2. Els estudis s'hauran de realitzar per part de les empreses o institucions externes a l'entitat sol·licitant, i no podran ser iniciats amb anterioritat a la presentació de la sol·licitud. En estos s'haurà d'establir un diagnòstic suficient del balanç de partida entre l'oferta i la demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinents que hagen de ser incorporats a les estratègies globals de l'entitat.  
  
3. La memòria descriptiva de l'estudi haurà d'incloure necessàriament la precisió dels objectius perseguits, les accions a desenrotllar, la duració, el pressupost detallat de l'activitat proposada, així com els mitjans i la metodologia a utilitzar i els resultats esperats.  
  
Article 25. Agències adherides  
Es consideraran agències adherides aquelles agències per al foment de la innovació comercial que, a data del tancament de presentació de sol·licituds de la present convocatòria, no tinguen en vigor l'acreditació per part de la Generalitat en el marc del Decret 233/2009, de 18 de desembre, del Consell, pel qual es regula la incorporació i l'acreditació de les agències per al foment de la innovació comercial.  
  
Article 26. Accions i quanties susceptibles de suport per a gastos corrents  
Seran objecte de suport les actuacions que s'indiquen a continuació generades per l'AFIC adherida l'objecte de la qual siga el foment de la innovació, la utilització de les noves tecnologies, la qualitat i l'excel·lència en el servici i la prestació de servicis d'assistència tècnica al comerç:  
a) Implantació i actualització de la marca AFIC.  
b) Gastos generats pel personal tècnic AFIC relacionats amb l'assistència a accions tècniques i formatives d'interés per al sector comercial.  
c) Actualització i manteniment de programes i ferramentes telemàtiques de gestió  
El total de subvencions pels conceptes previstos en este article tindrà un límit màxim de 10.000,00 euros.  
Per a la realització de les actuacions previstes en els punts a) i b) s'haurà de respectar, en tot cas, el contingut del manual d'identitat corporativa de la xarxa AFIC.  
  
Article 27. Criteris d'avaluació per a accions que generen gastos corrents  
Per a la concessió de les ajudes sol·licitades es valoraran els criteris que s'indiquen a continuació:  
a) Trajectòria dels últims 3 anys dins de la xarxa AFIC: fins a 50 punts.  
b) Actuacions singulars en matèria de promoció, dinamització i innovació del comerç urbà realitzades en els 3 exercicis immediatament anteriors al d'esta convocatòria: fins a 50 punts.  
c) Execució pressupostària de les subvencions per a agències AFIC rebudes en els últims 3 anys: fins a 30 punts.  
d) Esforç inversor, mesurat que posa en relació el pressupost presentat i el nombre de comerços en el seu àmbit territorial segons les dades del Registre d'Activitats Comercials (RAC) (a 31.12.2010): fins a 20 punts.  
  
Article 28. Criteris d'avaluació per a la realització de plans d'acció comercial  
Per a la concessió de les ajudes sol·licitades es valoraran els criteris que s'indiquen a continuació:  
a) Trajectòria dels últims 3 anys dins de la xarxa AFIC: fins a 25 punts.  
b) Execució pressupostària de les subvencions per a agències AFIC rebudes en els últims 3 anys: fins a 25 punts.  
c) La qualitat de la proposta presentada, el grau de correlació amb les actuacions compreses en el Pla d'Acció Territorial del Comerç (PATECO) i les possibilitats d'aplicació de les conclusions de l'estudi a projectes en matèria d'ordenació o modernització del comerç del municipi: fins a 50 punts.  
  
  
DISPOSICIONS ADDICIONALS  
  
Primera. Finançament de les ajudes  
1. La concessió de les ajudes previstes en esta orde es finançarà a càrrec de les línies i pels imports globals màxims que a continuació s'indiquen continguts en la secció 11, programa 761.10, Ordenació i Promoció Comercial, de la Llei 10/2011, de 27 de desembre, de Pressupostos de la Generalitat per a l'exercici 2012.  
  
Capítol IV  
- Línia T5799 , «Accions de millora de qualitat en el comerç, emprenedorisme i continuïtat empresarial», ajudes per a gastos corrents previstes en l'article 15.1.b) per un import global màxim de 100.000,00 euros.  
- Línia T8009, «Àrees urbanes d'excel·lència comercial», ajudes previstes en l'article 18 per un import global màxim de 250.000,00 euros.  
- Línia T6913, «Xarxa d'agències per al foment de la innovació comercial», ajudes previstes en els articles 23 i 26 per un import global màxim de 600.000,00 euros.  
  
Capítol VII  
- Línia T0146, «Programa de millora de l'entorn i equipaments comercials urbans»:  
- Ajudes previstes en els articles 15 i 16, excepte les de gastos corrents establides en el punt 1.b) de l'article 15, per un import global màxim de 450.000,00 euros.  
- Línia T7538, «Gestió i difusió del coneixement»:  
- Ajudes previstes en l'article 24 per un import global màxim de 100.000,00 euros.  
  
2. Els anteriors imports globals màxims, així com el termini de presentació de sol·licituds podran ser ampliats en funció del pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
  
Segona. Documentació en poder de l'administració  
1. En el cas que els documents exigits que han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar el número d'expedient, la data i l'òrgan o la dependència en què van ser presentats o, si és el cas, emesos i quan no hagen transcorregut més de cinc anys des de l'acabament del procediment a què corresponguen.  
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
  
Tercera. Cofinançament europeu  
1. Les ajudes previstes en la present orde podran estar cofinançades pel Fons Europeu de Desenrotllament Regional.  
2. En el supòsit d'ajudes cofinançades amb fons comunitaris serà aplicable el procediment establit en la present orde, s'adequaran a les especialitats i compliran els requisits que, si és el cas, es determinen en relació amb estes.  
3. La publicitat de les ajudes esmentades haurà de realitzar-se d'acord amb la normativa comunitària en la matèria.  
  
  
DISPOSICIONS FINALS  
  
Primera  
Es faculta la Secretaria Autonòmica d'Economia, Indústria i Comerç per a dictar les resolucions necessàries per al desplegament, l'eficàcia i l'execució d'esta orde.  
  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 20 d'abril de 2012  
  
El conseller d'Economia, Indústria i Comerç,  
MÁXIMO BUCH TORRALVA